c) EFRAG pažanga įgyvendinant valdymo reformas, atsižvelgiant į specialiojo patarėjo pranešime nustatytų rekomendacijų įgyvendinimą.

2014 m. TASV paskelbė du svarbius naujus standartus: 9-ąjį TFAS „Finansinės priemonės“ ir 15-ąjį TFAS „Pajamos pagal sutartis su klientais“. Be to, TASV tęsė darbą, susijusį su keliais kitais dideliais projektais, visų pirma nuomos, draudimo sutarčių ir konceptualių gairių (kurie aptariami 2.3 skirsnyje).

2014 m. lapkričio mėn. TASV paskelbė poveikio analizės konsultacinės grupės ataskaitą. Ši grupė buvo įsteigta tam, kad konsultuotų TASV dėl geriausios praktikos vertinant galimą naujo standarto poveikį ir taip sustiprintų pasitikėjimą procesais ir jų veiksmingumą. Rekomendacijose, be kita ko, siūloma gerinti analizę ir palaikyti glaudžius ryšius su visais suinteresuotaisiais subjektais, įskaitant nacionalinius standartus nustatančias institucijas ir priežiūros institucijas. Šiuo metu jos yra įgyvendinamos.

Naujasis apsidraudimo apskaitos modelis suderina apskaitos tvarką ir rizikos valdymo veiklą, kad ūkio subjektai galėtų parodyti šią veiklą savo finansinėse ataskaitose.

EFRAG paskelbė nuomonės dėl tvirtinimo projektą viešoms konsultacijoms. Europos Komisija tikisi, kad EFRAG pateiks su 9-uoju TFAS susijusią galutinę nuomonę dėl tvirtinimo 2015 m. antrąjį pusmetį. Joje standartas bus įvertintas pagal TAS reglamento kriterijus, įskaitant tai, ar jis atitinka „tikro ir teisingo vaizdo“ principą ir prisideda prie Europos visuomenės gerovės. Analizėje taip pat bus aiškiai apsvarstyti verslo modeliai, kintamumas ir atsargumas. Tvirtinimo procesas tęsis iki 2016 m. pradžios.

Po patvirtinimo tikimasi, kad ūkio subjektai, kurie laikosi TFAS, taikys naująjį standartą nuo 2018 m. sausio 1 d., tačiau greičiausiai bus leidžiama jį taikyti anksčiau, kaip nurodyta TASV tekste. Toks ilgas laikotarpis įgyvendinimui skirtas daugiausia dėl esminių pokyčių, atsiradusių dėl naujojo paskolų nuostolių modelio.

b)15-asis TFAS „Pajamos pagal sutartis su klientais“

Pajamų pripažinimui taikomi dabartiniai standartai – 18-asis TAS „Pajamos“ ir 11-asis TAS „Statybos sutartys“ – buvo paskelbti daugiau nei prieš 20 metų ir šiandien plačiai vertinami kaip neišsamūs ir pasenę. Per daugelį metų šiuos standartus papildė nemažai susijusių aiškinimų.

2014 m. gegužės mėn. TASV paskelbė naują pajamų pripažinimo standartą – 15-ąjį TFAS „Pajamos pagal sutartis su klientais“. Naujasis standartas, kuris pakeis ankstesnius tos srities standartus (11-ąjį ir 18-ąjį TAS) ir aiškinimus, buvo parengtas kartu su JAV Finansų apskaitos standartų valdyba (FASV). 15-ojo TFAS tikslas – pasaulio mastu gerinti finansines pajamų ataskaitas ir padidinti finansinių ataskaitų viršutinės eilutės palyginamumą. Pagrindinis naujojo standarto principas yra tai, kad įmonės turi pripažinti pajamas, kad parodytų prekių ar paslaugų perdavimą vartotojams tokiomis sumomis, kurios atitiktų atlygį (t. y. mokestį), kurį įmonė tikisi gauti mainais už šias prekes ar paslaugas. Priėmus naująjį standartą taip pat bus atskleidžiama daugiau informacijos apie pajamas, teikiamos rekomendacijos dėl sandorių, į kuriuos anksčiau nebuvo visapusiškai atsižvelgiama (pvz., pajamų už paslaugas ir sutarčių pakeitimų) ir tobulinamos rekomendacijos dėl daugiaelemenčių susitarimų.

Šiuo metu vyksta 15-ojo TFAS tvirtinimo procesas. EFRAG nuomonėje dėl tvirtinimo padaryta išvada, kad standartas atitinka visus susijusius kriterijus, įskaitant Europos visuomenės gerovės. Visų pirma EFRAG nustatė, kad 15-ojo TFAS nauda greičiausiai viršys susijusias sąnaudas.

c)Kiti svarbūs 2014 m. projektų laimėjimai

Projekto „Nuoma“, kurį TASV vykdo kartu su JAV partnere FASV, tikslas yra gerinti finansinių ataskaitų kokybę ir didinti jų palyginamumą užtikrinant didesnį skaidrumą kalbant apie ūkio subjekto finansinį įsiskolinimą ir jo veikloje naudojamą turtą. TASV ir FASV pasiekė susitarimą beveik visais šio projekto aspektais, visų pirma dėl reikalavimo, kad nuomininkai pripažintų turtą ir įsipareigojimus visų rūšių nuomos atveju, su kai kuriomis išimtimis. Nuomos įsipareigojimai apims tik ekonomiškai neišvengiamus mokėjimus. Daugelis investuotojų mano, kad tai, jog šiuo metu toks turtas ir įsipareigojimai neįtraukiami, gali iš esmės sumažinti kai kurių įmonių parodomą įsiskolinimą. Todėl, kai bus galutinai priimtas šis naujas apskaitos reikalavimas, tai bus reikšmingas finansinės atskaitomybės pokytis. TASV ketina paskelbti galutinį standartą dėl nuomos iki 2015 m. pabaigos.

„Draudimo sutarčių“ projekto tikslas – daugiau skaidrumo daugybėje šiuo metu sektoriuje taikomų apskaitos metodų. 2013 m. birželio mėn. TASV paskelbė patikslintą parengiamąjį projektą „Draudimo sutartys“. Reakcija į parengiamąjį projektą parodė didelį pritarimą dabartinio draudimo sutarčių vertės apskaičiavimo principui, pagal kurį atsižvelgiama į visą turimą informaciją, atitinkančią stebimą rinkos informaciją. Tačiau buvo sričių, dėl kurių nesutarta, visų pirma dėl ataskaitų apie veiklos rezultatus, ir nuogąstavimų dėl sudėtingumo. Dabar TASV iš esmės užbaigė svarstymus dėl sutarčių be dalyvavimo, tačiau toliau svarsto sutarčių, kuriose yra dalyvavimo požymių, apskaitos modelį. TASV ketina užbaigti savo svarstymus per artimiausius kelis mėnesius ir po to paskelbti galutinį standartą.

2.3.Patikslintų konceptualių gairių rengimas

2015 m. gegužės 28 d. TASV paskelbė parengiamąjį projektą, kuriame siūlomi jos konceptualių gairių pakeitimai. Konceptualiose gairėse aprašomos sąvokos, naudojamos bendrais finansinės atskaitomybės tikslais. Šios sąvokos padės TASV rengti ir tikslinti standartus, finansinių ataskaitų rengėjams – rengti ir rinktis apskaitos politiką, o visoms šalims – suprasti ir aiškinti standartus. Be kita ko, parengiamajame projekte aptariamas atsargumas, patikimumas, valdymas, ūkio subjekto verslo modelis, turinio viršenybė prieš formą ir ilgalaikis investavimas.

Atsargumas

Parengiamajame projekte siūloma į šias gaires vėl įtraukti atsargumo principą.

Atsargumas apibūdinamas kaip atsargumas priimant sprendimus netikrumo sąlygomis. Pripažįstama, kad dėl atsargumo gali atsirasti asimetrija pripažįstant turtą (pajamas) ir įsipareigojimus (išlaidas). Taip pat verta pažymėti, kad nors 2010 m. konceptualiose gairėse buvo atsisakyta atsargumo principo, TASV nuomone, atsargumas atsispindėjo jos standartuose. Gali būti, kad šia tema bus toliau diskutuojama, siekiant įvertinti, ar parengiamasis projektas atitinka dalyvių lūkesčius.

Patikimumas